AngloGold kry groen lig om laaste SA bates te verkoop | Netwerk24
Deur Elvira Wood 14 September 2020 13:38
Die Mponeng-goudmyn wat nou aan Harmony Gold behoort. Foto: Argief
AngloGold Ashanti sal teen 1 Oktober nie meer myne in Suid-Afrika besit nie.
Dit kom nadat die maatskappy die finale goedkeuring gekry het om al sy oorblywende Suid-Afrikaanse bedrywighede aan Harmony Gold Mining te verkoop.
AngloGold het reeds in Februarie aangekondig dat hy die bates, waarvan die Mponeng-myn en Mine Waste Solutions deel is, aan Harmony gaan verkoop.
Die koopsom van nagenoeg $300 miljoen (nagenoeg R4,4 miljard toe die transaksie beklink is) gaan in kontant en uitgestelde betalings, onderhewig aan die prestasie van die ondernemings, betaal word.
AngloGold het Maandag in 'n verklaring op die JSE se nuusdiens, Sens, gesê dat hy nou die onvoorwaardelike goedkeuring vir die transaksie van die departement van minerale bronne ontvang het. Dié sal nou die mynreg vir die West Wits-bedrywighede (soos wat die bates bekend staan) aan Harmony oordra.
Hierdie goedkeuring maak dit moontlik om die transaksie soos beplan teen 30 September af te handel.
AngloGold sal daarna op sy bedrywighede in Ghana en Colombië fokus.
AngloGold se aandele het Maandag bykans onveranderd teen R485,67 op die JSE verhandel. Harmony se aandele het net meer as 2% laer teen R101,05 verhandel.
Mining Weekly het voorheen berig dat hoewel AngloGold geen bedrywighede meer in die land het nie, hy en die departement ooreengekom het dat hy nie van die JSE sal denoteer nie. Dit was glo een van die voorwaardes om die transaksie met Harmony goed te keur.